In-Nerazzurro Newsletter ta' kull xahar mill-Inter Club Malta Ġunju 2020 F'din il-ħarġa… L-Editorjal - Memorji ta' Mejju Mill-kalendarju ta' l-Inter Club Malta Leġġendi Nerazzurri - Adriano Leite Ribeiro minn Lawrence Cutajar Gowl Fantazma ta' Rivera fid-Derby….jagħti bidu għall-Moviola minn Mario Formosa Holt Rikordi mill-Passat -Ġunju minn Lawrence Cutajar L-Editorjal - Memorji ta' Mejju F'dinja li l-pandemija tal-Covid-19 qalbet ta' taħt fuq, li tiftakar fil-memorji tal-passat, li tqalleb l-album tat-tifkiriet huwa passatemp biex tgħaddi l-ħin. Ix-xahar ta' Mejju nżerta hu wieħed minn dawk ix-xhur mimli b'ħafna memorji għalina l-Interisti. Xi wħud koroħ imma bosta sbieħ. Ħaġa ta' l-iskantament li għal dawk li ma għandhomx għal qalbhom il-kuluri Nerazzurri u li vvarjaw minn semplici supporters għal ġurnalisti Mejju jfisser data u ġurnata waħda l-ħames jum ta' dak ix-xahar. L-ironija hija li dawn l-imsiken b'dan il-mod jippruvaw jinsew u jnesu l-iskeletri li għandhom fl-armadji tagħhom speċjalment ir-record tal-aktar tim Taljan li tilef finali tac-Champions League (6 minn 8) u b'hekk jippruvaw inessu mingħajr ma jirnexxilhom dak li ebda tim ieħor Taljan ħlief l-Inter irnexxilhom jagħmlu preċiżament fil-ħlewwa tax-xahar ta' Mejju dak li jirbaħ TLETT UNURI - CHAMPIONS LEAGUE, KAMPJONAT U COPPA ITALIA. Memorja unika li tnessi kull memorja oħra hi x'inhi. Mill-memorji għal preżent li jara lit-tim tagħna flimkien mat-timijiet l-oħra fl-Italja jirritorna għat-training issa li ġie deċiż li f'Ġunju jirritorna u jitkompla l-Kampjonat u l-Coppa Italia, wara xaharejn ta' polemiki u akkużi bejn Gvern, Federazzjoni, Lega Serie A u l-Klabbs bejniethom u protocolli kontra protocolli li jirrendu l-logħba tal-futbol dik li mhijiex. Wieħed jispera li anke s-Serie A tipprovdi l-istess spettaklu li offra l-Bundesliga. L-awgurju tiegħi hu li ma jdumx ma jinstab dak il-vaċċin biex il-ħajja tirritorna għan-normal. Amala…. Mill-kalendarju ta' l-Inter Club Malta Sħubija 2020/2021 Nixtiequ nfakkruk li reġa' wasal iż-żmien biex iġġedded l-isħubija tiegħek għall-istaġun 2020-21 fl-INTER CLUB MALTA. Titlifx din l-okkażjoni biex tissieħeb fl-aqwa u l-akbar klabb tal-INTER u tkompli tagħmel parti mill-familja kbira INTERISTA. Bħal kull sena, il-Kumitat javża li fl-istaġun li ġej il-membri se jkomplu jgawdu minn benefiċċji kbar bħal tqassim ta' materjal esklussiv tal-Inter. Il-membri tagħna wkoll se jkomplu jgawdu benefiċji fejn jidħlu biljetti għal-logħob tal-Inter. Aktar il-quddiem se jithabbru ħafna inċentivi ġodda li wieħed se jgawdi għall-istaġun li ġej bis-sħubija tiegħu mal-klabb tagħna. Dan l-istaġun se titkompla l-iskema speċjali għall-membri mħallsa anke fir-rigward tad-dħul fil-klabb għal-logħob tal-Inter fuq il-Big Screen LI SE JIBQA B'XEJN. IL-LOGĦOB KOLLU FUQ IL-BIG SCREENS TAL-KLABB TAGĦNA JINTWEREW FUQ L-HD U FI SWALI KOLLHA BL-ARJA KONDIZZJONATA. Għall-istaġun 2020-21, il-ħlas tas-sħubija se jerġa' jkun dak ta' €25.00. Minħabba ċ-ċirkustanzi li għaddejien minnhom, il-Kumitat ħaseb biex din id-darba l-ħlas tas-sħubija jinqasam f'żewġ fażijiet. L-ewwel waħda tkun għal dawk li jħallsu bil-Posta, Revolut jew BOV Mobile Pay. Għaldaqstant tista' tibgħat ċekk ta' € 25 pagabbli lill-INTER CLUB MALTA flimkien mal-formola t'hawn taħt. Min jixtieq iħallas bir-REVOLUT CARD jew BOV MOBILE PAY għandu jagħmel kuntatt ma Joe Vella (79310175) għal aktar dettalji. Il-ĦLAS TAS-SĦUBIJA GĦALL-ISTAĠUN 2020-21 Isem u Kunjom _________________________________ Indirizz ________________________________________ _______________________________________________ ID: _____________ Data Tat-Twelid: ______________ e-Mail: ___________________________ Numri tat-telefon: ____________________________ Pubblikazzjoni ta' Kotba L-INTER CLUB MALTA se joħroġ sensiela ta' kotba bil-malti li fihom se tinġabar l-istorja kompluta tal-Inter. L-ewwel żewġ kotba f'din is-sensiela se jkunu dwar l-istorja tal-Inter fil-kompetizzjoni tat-Tazza tac-Champions u l-10 Anniversarju mir-rebħ tal-ħames tazzi fis-sena kalendarja 2010. Din is-sensiela ta' kotba se tinkludi ritratti esklussivi ta' kull epoka inkluz numru kbir ta' ritratti bil-kulur. Barra r-ritratti, dawn il-kotba se jkollhom l-istorja, rizultati kollha tal-Inter, formazzjonijiet ta' kull logħba, skorers, klassifiċi, statistika fuq plejers, diriġenti eċċ… Il-ħsieb hu li dawn l-ewwel żewġ kotba jkunu bidu ta' kullana ta' kotba unika li fiha tiġbor kull kompetizzjoni u kull dettal immaġinarju fl-istorja tal-Inter. Fil-passat, iż-żewġ pubblikazzjonijiet tal-Inter Club Malta li kienu '100 ANNI INTER u INTER – STORJA TA' UNURI U SUĊĊESSI, kienu ta' suċċess kbir u nħatfu kollha. Is-suċċess ta' din is-sensiela jiddependi biss mir-rispons li se jkollna għall-ewwel żewġ kotba. Il-ħsieb tal-kumitat hu mhux li jaqla minn dawn il-kotba iżda s-sodisfazzjon li kull Interista Malti jkollu miġbur l-istorja tal-Inter bil-lingwa tiegħu. L-ewwel żewġ kotba ġew miġbura u miktuba minn Lawrence Cutajar, Mario Formosa Holt u Joseph Mula li kollha mhux ismijiet ġodda fejn tidħol kitba fuq l-istorja tal-Inter. Dawk li jixtiequ jagħmlu ordni għal ktieb wieħed jew iż-żewġ kotba jistgħu jagħmlu dan billi jimlew il-formola t'hawn isfel u jibgħatu flimkien ma cheque pagabbli l-Inter Club Malta. Jista' jsir ukoll ħlas bir-Revolut fuq in-numru 79310175 Wieħed jista' jagħmel dan billi wkoll jiġi l-Klabb fil-ħinijiet tal-ftuħ meta dan ikun permess mill-liġi. Prezzijiet tal-ewwel żewġ kotba huma: L-INTER U C-CHAMPIONS LEAGUE (264 Paġna): € 20.00 L-10 ANNIVERSARJU TAL-ĦAMES TAZZI (200 Paġna): € 20.00 (MIN JORDNA Ż-ŻEWĠ KOTBA JKOLLU SKONT TA' € 5.00 U L-HLAS IKUN TA' € 35.00 GĦAT-TNEJN. DIN SE TKUN OFFERTA SPEĊJALI PRE-PUBLICATION) Jiena _____________________________________ ID No. ___________________ Mobile No. _________________qiegħed nibgħat cheque ta'____________________ Biex nordna ż-żewġ kotba / jew ktieb wieħed ___________________________________ Min jordna ktieb wieħed jindika l-isem tal-ktieb. Refurbishment tal-Klabb Minħabba ż-żminijiet li għaddejin minnhom bil-klabb li jinsab magħluq, ħadna l-okkazjoni sabiex nagħmlu refurbishment ġenerali sabiex meta nerġgħu niltaqaw isibu ambjent li jilqakom. Kif tistaw taraw mir-ritratti x-xogħol għaddej b'ritmu mgħaġġel u l-klabb diġa ħa xejra akkoljenti. Sakemm tiġi l-ġurnata li nerġgħu niltaqaw. Keep safe u Forza Inter Xewqat sbieħ f'għeluq sninhom lil: Antonello Abela, Alfred Agius, Charlot Antonelli, Paul Apap, Mario Attard, Samuel Attard, Bryony Bartolo, Clint Bohm, Jesmond Bonavia, Martin Bonello, Walter Bonett, John P. Bonnici, Diego Briffa, Elisa Briffa, Luke Carl Briffa, Raymond Bugeja, Vincent Bugeja, John Mary Busuttil, Alexia Cardona, Clayton Caruana, Anthony Cassar, Roberto Cassar, Clifton Cilia, Rohmar Cini, Chris Curmi, Anatole Debono, Alan Ellul, Mark Anthony Falzon, Karl Farrugia, Carmela Fenech, Sinead Gauci, Ivan Gouder, Daniel Gravino, Wistin Magri, Karl Magro, Dino Mifsud Lepre, Godwin Navarro, Dylan Pace, Anthony Pace Gasan, Keith Parnis, Franco Pisani, Alvin Piscopo, Antoine Portelli, Keith Portelli, Zacchary Portelli, Christopher Sammut, Juanito Schembri, Reuben Spiteri, Etienne Xuereb, Ryan Zahra… Leġġendi Nerazzurri - Adriano Leite Ribeiro minn Lawrence Cutajar Adriano Leite Ribeiro, magħruf aħjar u sempliċiment bħala Adriano, twieled ġewwa Vila Cruzeiro fil-Brazil nhar is-17 ta' Frar 1982. Minn mindu kien għadu daqs xejn ta' tifel kien juri li għandu talent speċjali u għal din ir-raġuni l-ġenituri tiegħu ħaduh fil-belt ta' Santa Cruz biex beda jitħarreġ maż-żgħażagħ tal-Flamengo. Peress li kien ġej minn familja fqira, ommu kellha toħroġ tbiegħ il-karamelli ġewwa Vila Cruzieor biex tkun tista' tħallaslu l-biljett tal-karozza tal-linja biex ikun jista' jmur jitħarreġ ma dan it-tim. - Adriano - Staġun 1999/2000 Tajjeb li wieħed jgħid li Adriano beda bħala 'fullback' fuq il-linja tax-xellug. Aktar tard, il-kowċ taż-żgħażagħ, Carlos Alberto, induna li Adriano kellu karateristiċi ta' attakant u beda jilgħabu f'dik il-pożizzjoni. Fl-Istaġun 1999/2000 għamel id-debutt tiegħu mall-ewwel tim tal-Flamengo fejn f'dak l-istaġun lagħab total ta' 32 partita u skorja 10 gowls. F'Awwissu 2001 inaqgħad mal-Inter fejn sa l-aħħar ta' Diċembru tal-istess sena lagħab tmien logħbiet u skorja gowl. Iddebutta bil-flokk Nerazzurro nhar id-9 ta' Settembru 2001 f'partita tal-kampjonat kontra Parma li spiċċat 2-2 ġewwa t-Tardini. F'Jannar tat-2002 hu ġie misluf lil Fiorentina fejn mall-Vjola sal-aħħar tal-istaġun lagħab 15 –il partita u skorja 6 gowls. Fiż-żewġ staġuni ta' wara hu kien misluf lil Parma fejn lagħab total ta' 37 partita u skorja 23 gowl. - Il-gowl minn freekick fil-friendly kontra r-Real Madrid - Wieħed miż-żewġ gowls ta' Adriano kontra r-Roma fl-ewwel leg tal-Finali tal-Coppa Italia F'Jannar 2004 reġa inaqgħad mall-Inter li kienu taħt il-gwida ta' Roberto Mancini. Fil-kumplament ta' dak l-istaġun hu lagħab 16 –il partita u skorja 9 gowls. Kien ukoll l-istaġun li hu rebaħ l-ewwel unur tiegħu meta l-Inter rebħu l-Coppa Italia għar-raba' darba fl-istorja tagħhom. Adriano kien il-protagonist meta skorja żewġ gowls fl-ewwel leg tal-finali ġewwa l-Olimpico kontra Roma li ntlagħbet nhar it-12 ta' Ġunju 2005. It tieni leg intlagħab tlett t'ijiem wara f'San Siro bl-Inter jerġgħu joħorġu rebbieħa bl-iskor ta' 1-0 bl-uniku gowl jiskurjaħ Mihajlovic minn freekick. Fl-istaġun ta' wara, voldieri 2005/2006, Adriano lagħab total ta' 30 partita fil-kampjonat fejn skorja 13 –il gowl u 5 partiti fil-Coppa Italia. Dak l-istaġun kulħadd jaf kif spiċċa bl-Inter jiġu ddikjarati 'Campione d'Italia' wara l-iskandlu ta' Calciopoli u anke rebħu l-Coppa Italia għat-tieni sena konsekuttiva. Fl-istaġun ta' wara, 2006/2007, Adriano lagħab total ta' 23 partita u skorja 5 gowls biex għen lill-Inter jirbħu l 15 –il Scudetto fl-istorja tagħhom. L-Imperatur ta' Milano, kif kien magħruf fost it-tifosi tal-Inter, sfortunatament fil-bidu tal-Istaġun 2007/2008 beda jħabbat wiċċu kemm ma problemi personali u anke 'injuries'. Fil-fatt dak l-istaġun bil-flokk Nerazzurro lagħab biss 4 logħbiet u skorja gowl. Fil-fatt f'Jannar 2008 ġie misluf għal kumplament tal-istaġun lit-tim Braziljan ta' San Paolo. Fil-bidu tal-Istaġun 2008/2009 reġa' inaqgħad mall-Inter ta' Josè Mourinho pero qatt ma setgħa jerġa' jsib il-forma tal-passat reċenti tiegħu. F'dak l-istaġun, li ra lill-Inter jirbħu s-17 –il Scudetto fl-istorja, Adriano lagħab total ta' 12 –il partita u skorja 3 gowls. Dan kien l-aħħar staġun tiegħu bil-flokk Nerazzurro. Fil-fatt l-istaġun ta' wara ġie mibjugħ lil Flamengo u wara żewġ staġuni reġa' mar jilgħab l-Italja bil-flokk Giallorosso tar-Roma fejn lagħab biss 5 partiti fil-kampjonat. Wara dan għamel 3 staġuni fil-Brazil li fihom ftit li xejn kien attiv. Infatti fl-ewwel staġun ma Corinthians lagħab 8 partiti u skorja 2 gowls. L-istaġun ta' wara reġa' irritorna mal-Flamengo bla ma lagħab ebda logħba u fl-aħħar staġun tiegħu fil-Brazil, voldieri dak 2013/2014, lagħab biss żewġ logħbiet ma' Atletico Paranaense. Wara staġun inattiv, hu temm il-karriera tiegħu ġewwa l-Istati Uniti tal-Amerika meta liebes il-flokk ta' Miami United li magħhom lagħab 3 logħbiet u skorja gowl. Bla dubju l-karriera ta' Adriano kienet waħda turbulanti b'ħafna problemi ta' injuries u ta' ħajja bla rażan. Hija ħasra li plejer ta' dan il-kalibru ħela ħafna mit-talent tiegħu b'dan il-mod. Min jista' jinsa l-gowl spettakulari li skorja kontra l-Udinese nhar is-17 ta' Ottubru 2004 wara ġirja kważi tul il-ground kollu? Illum Adraino jgħix ħajja l-bogħod mid-dinja tal-futbol. Bla dubju li l-Imperatur ta' Milano se jibqa' ghal-dejjem fil-qalb tat-tifosi Interisti li kellhom ix-xorti li jitpaxxew bit-talenti tiegħu. - Adriano bil-flokk ta' San Paolo Gowl Fantazma ta' Rivera fid-Derby….jagħti bidu għall-Moviola minn Mario Formosa Holt Min jaf kemm polemiki u diskussjonijiet sħan inqalgħu! Kollu bis-saħħa (jew tort) ta' dak l-imbierek strument imsejjaħ 'MOVIOLA' li welled matul s-snin sistemi aktar moderni ta' teknoloġija biex illum wasalna għal 'VIDEO ASSISTANT REFEREE' jew kif hi magħrufa aħjar 'VAR'. Kollox beda ftit aktar minn 53 sena l'hawn. Dawk li qabel kienu jissejħu 'dubji' bdew jiġu analizzati tista' tgħid sekonda b'sekonda u bl-aktar mod sofistikat. Ironikament kienu l-Inter il-vittmi tal-ewwel każ ta' Moviola fl-istorja tat-televiżjoni. Kien nhar il-Ħadd 22 t'Ottubru 1967 meta d-Derby ta' Milano kien jimmarka l-ħames ġurnata tal-kampjonat 1967/1968. Ir-referee ta' Inter-Milan dakinhar kien wieħed mill-aqwa fl-Italja ta' dak il-mument, jiġifieri l-Sig. Alessandro D'Agostini, għalkemm dan kienu l-uniku Derby Della Madonnina li rrefja. In-Nerazzurri dakinhar niżlu b'din il-formazzjoni: Sarti, Burgnich, Facchetti, Benitez, Dotti, Landini, D'Amato, Mazzola, Cappellini, Corso u Domenghini. Kienu tlieta d-debutanti Interisti f'dan id-Derby jiġifieri Benitez, Dotti u D'Amato. Kien ukoll l-ewwel Derby li fil-panchina ddebuttaw il-gowlkeeper reserves nin-numru 12. Kien Derby verament eċċitanti kif ukoll milgħub bi spirtu sportiv. L-ewwel taqsima, minkejja diversi azzjonijiet kemm fuq naħa u kemm fuq oħra, intemm bla gowls. Iżda kwarta mill-bidu tat-tieni taqsima, l-'ex' Benitez poġġa lill-Interisti fil-vantaġġ. Biex għoxrin minuta wara, Milan ġabu d-draw permezz ta' Rivera, li b'xutt 'first-timer' għeleb lil Sarti fil-lasta Interista. Il-ballun deher jaħbat mal-lasta l-minduda u jibbawnsja darbtejn fuq il-linja li qajjem dubju serju jekk verament il-ballun qabisx il-linja fatali totalment. Biex niftiehmu aħjar kien simili għal famuz gowl ta' Hurst fil-finali tat-Tazza tad-Dinja tal-1966 bejn l-Ingilterra u l-Ġermanja tal-Punent. Intant biex nirritornaw għad-Derby tagħna, irridu ngħidu li kienu nħolqu xi nċertezzi u kien biss wara li Sig. D'Agostini kkonsulta mal-linesman, li l-gowl ġie kkonvalidat. Għal kronika dan id-Derby spiċċa draw 1-1. Iżda l-polemika kompliet anke barra l-grawnd. Sa siegħa wara, permezz tat-televiżjoni, t-telespettaturi setgħu jaraw fil-kumdita ta' djarhom li l-gowl tad-draw ta' Rivera, li fil-fatt ma kienx validu għaliex it-teknoloġija wriet li l-ballun ma kienx qabeż għal kollox il-linja. Dan kien il-gowl misterjuz li wassal għal-ħolqien tal-Moviola fil-programm televiżiv La Domenica Sportiva. Wara aktar studju xjentifiku, il-Moviola ddebuttat definittivament fl-istess programm televiżiv f'Mejju tal-1969. Naturalment f'dawn l-aħħar erbgħin sena saru żviluppi enormi fit-teknoloġija u bil-kalma kollha wieħed jista' janalizza azzjoni kemm il-darba jrid minn angoli differenti. L-aħħar novita kienet l-intruduzzjoni tal-VAR. Pero xorta jibqa l-fattur uman li jrid jiddeċiedi…..dejjem jekk ma jkollux min jiġbidlu l-ispaga! Rikordi mill-Passat - Ġunju minn Lawrence Cutajar 2 ta' Ġunju 1940: Fl-aħħar partita tal-Kampjonat 1939/1940, l-Inter għelbu lil Bologna 1-0 ġewwa San Siro biex rebħu l-ħames Scudetto fl-istorja tagħhom. L-uniku gowl tal-partita ġie skorjat minn Ferraris wara 9 minuti logħob wara li rċieva pass fit-tul ta' Frossi. B'din ir-rebħa, l-Inter spiċċaw il-kampjonat fil-quċċata tal-klassifika b'44 punt, 3 punti aktar mill-istess Bologna. 6 ta' Ġunju 1965: Sandro Mazzola jsalva punt lill-Inter fl-aħħar logħba tal-kampjonat ġewwa San Siro kontra Torino permezz ta' penalty li għamel l-iskor finali tal-partita 2-2. Wara din il-logħba kien hemm invazzjoni fil-grawnd mis-supporters tal-Inter biex jiċċelebraw ir-rebħ tad-9 Scudetto fl-istorja tagħhom. 7 ta' Ġunju 1959: Fl-aħħar logħba tal-Kampjonat 1958/1959, l-Inter għelbu lill-Lazio 4-0. Din il-partita kellha sinifikat speċjali għall-attakkant Interista Antonio Valentin Angelillo. Dakinhar Angellilo skorja doppjetta fil-65 u 67 minuta biex telgħa t-total ta' gowls tiegħu ta' dak l-istaġun għal 33 gowl. Rekord diffiċli ferm li jiġi miksur. 8 ta' Ġunju 1978: L-Inter jegħlbu lin-Napoli 2-1 fil-finali tal-Coppa Italia li ntlagħbet fl-Olimpico ta' Ruma. Kienu Napoli li marru fil-vantaġġ wara 6 minuti logħob minn Restelli, b'Altobelli jġib id-draw fit-18-il minuta. Il-gowl li ddeċieda l-partita u tieni Coppa Italia fl-istorja tal-Inter, ġie skorjat minn Graziano Bini bir-ras, 3 minuti mit-tmiem. 13 ta' Ġunju 1976: L-attakkant prolifiku tal-Inter, Roberto Boninsegna, skorja l-aħħar gowl tiegħu bil-flokk Nerazzurro f'partita tal-Coppa Italia ġewwa San Siro f'rebħa ta' 3-1 fuq Verona. B'kollox Roberto Boninsegna lagħab total ta' 281 partita fil-Kampjonat, Coppa Italia u Kompetizzjonijiet Ewropej u skorja total ta' 171. Għal kronika dakinhar Boninsegna skorja fis-16 u 69 minuta, b'Mazzola jiskorja il-gowl ta' bejniethom fil-41 minuta. Cozzi naqqas l-iskor għall-Verona ħames minuti mit-tmiem. 15 ta' Ġunju 2005: Inter għelbu lir-Roma 1-0 ġewwa San Siro fit-tieni leg tal-finali tal-Coppa Italia, Staġun 2004/2005 biex rebħu t-tazza b'aggregate ta' 3-0. Din kienet ir-raba' Coppa Italia mirbuħa mill-Inter bl-uniku gowl tal-partita jiġi skurjat minn Sinisa Mihajlovic minn free-kick fil-53 minuta. 20 ta' Ġunju 1920: Ġewwa Bologna, ltaqgħu fil-Finali tal-Kampjonat l-Inter u l-Livorno. Fl-ewwel taqsima n-Nerazzurri bnew vantaġġ ta' 3-0 b'gowls ta' Emilio Agradi fit-12 u 34 minuta u Ermanno Aebi qabel tmiem l-ewwel taqsima. Iżda żewg gowls skurjati minn Magnozzi fis-73 minuta u awtogowl ta' Campelli 3 minuti mit-tmiem ma kienux bizzejjed għall-Livorno biex issalvaw il-partita li spiċċat 3-2 favur in-Nerazzurri li kienu qegħdin jirbħu t-tieni Scudetto fl-istorja tagħhom. 22 ta' Ġunju 1977: F'partita tal-Coppa Italia, Staġun 1976/1977 ġewwa Lecce, Sandro Mazzola skorja l-aħħar gowl fil-karriera tiegħu bil-flokk tal-Inter f'partita li spiċċat 1-1 bil-Baffo jpoġġi lin-Nerazzurri fil-vantaġġ fis-66 minuta u Rollo jġib id-draw għal Giallorossi Leccesi għaxar minuti wara. Sandro Mazzola lagħab total ta' 17 –il staġun mall-Inter li fihom fid-diversi kompetizzjonijiet lagħab total ta' 565 partita u skorja 160 gowl. 29 ta' Ġunju 1930: Ġewwa San Siro, fil-logħba ta' qabel tal-aħħar tal-Kampjonat 1929/1930, l-Ambrosiana jegħlbu lil Juventus 2-0 b'gowls ta' Viani u Conti fit-32 u 67 minuta rispettivament. B'din ir-rebħa huma għamlu ċert mir-rebħ tat-tielet Scudetto fl-istorja tagħhom. In-Nerazzurri spiċċaw f'ras il-klassifika b'50 punt, tnejn aktar mill-Genoa u 5 punti aktar mill-istess Juventus li spiċċaw fit-tieni u t-tielet post rispettivament. 29 ta' Ġunju 1947: Il-mitiku leġġendarju Giuseppe 'Il-Balilla' Meazza jilgħab l-aħħar logħba tiegħu bil-flokk Nerazzurro meta fil-partita ta' qabel l-aħħar tal-Istaġun 1946/1947 n-Nerazzurri spiċċaw draw 1-1 f'San Siro kontra Bologna. Meazza lagħab total ta' 408 partita fil-Kampjonat, Coppa Italia u Kompetizzjonijiet Ewropej u skorja total ta' 287 gowl.